Na temelju članka 13. Zakona o udrugama (“Narodne novine” broj 74/14), Klub studenata pedagogije Filozofskog fakulteta u Zagrebu na sjednici održanoj dana 05. travnja 2018. u Zagrebu usvojio je i donio

**STATUT**

**Kluba studenata pedagogije Filozofskog fakulteta u Zagrebu**

Opće odredbe

Članak 1.

Ovim se Statutom Kluba studenata pedagogije Filozofskog fakulteta u Zagrebu (u daljnjem tekstu: Klub) uređuju odredbe o nazivu, sjedištu, o zastupanju Kluba; izgledu znaka i pečata; o području djelovanja sukladno ciljevima, ciljevima i djelatnostima kojima se ostvaruju ciljevi; o načinu osiguranja javnosti djelovanja Kluba; uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova; o tijelima Kluba, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata i načinu sazivanja skupštine u slučaju isteka mandata; izboru i opozivu likvidatora Kluba; prestanku postojanja Kluba; o imovini, načinu stjecanja i raspolaganju imovinom; o postupku s imovinom u slučaju prestanka postojanja Kluba, načinu rješavanja sporova i sukoba interesa unutar Kluba te drugim pitanjima od značaja za Klub.

Članak 2.

Izrazi koji se koriste u ovome Statutu, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Članak 3.

Naziv udruge glasi: Klub studenata pedagogije Filozofskog fakulteta u Zagrebu

Skraćeni naziv je: KSP.

Naziv Kluba na engleskom jeziku glasi: Students of Pedagogy Club at the University of Zagreb Faculty of Humanities and Social Sciences.

Članak 4.

Klub studenata pedagogije je udruga koju su osnovali studenti Odsjeka pedagogije na Filozofskom fakultetu Sveučilišta u Zagrebu radi promicanja interesa studenata.

Članak 5.

Klub studenata pedagogije je neprofitna pravna osoba, upisana u Registar udruga pri Gradskom uredu za opću upravu Grada Zagreba.

Članak 6.

Sjedište Kluba je na Filozofskom fakultetu Sveučilišta u Zagrebu. Adresa je Ivana Lučića 3, 10 000 Zagreb. Odluku o promjeni adrese sjedišta donosi Skupština.

Klub djeluje na području Grada Zagreba.

Članak 7.

Temeljni je akt Kluba Statut.

Svi drugi akti Kluba moraju biti u skladu s odredbama Statuta.

Statut, kao i prijedlog njegovih izmjena i dopuna, priprema i utvrđuje Predsjedništvo Kluba (u daljnjem tekstu: Predsjedništvo) koje ga upućuje na raspravu i donošenje Skupštini Kluba (u daljnjem tekstu: Skupština).

Znak i pečat

Članak 8.

Klub ima svoj znak.

Znak Kluba je stilizirani natpis Klub studenata pedagogije sa istaknutim slovima „i“ i „j“ pokraj stiliziranog prikaza slova „i“ i „j“ u kvadratu.

Članak 9.

Klub ima svoj pečat.

Pečat Kluba je okruglog oblika, promjera 36 mm, omeđen je dvjema koncentričnim kružnicama, unutar kojih se nalazi po obodu ispisan natpis „KLUB STUDENATA PEDAGOGIJE“ i na dnu kružnice „FFZG“, a u sredini kruga stilizirana slova „i“ i „j“.

Ciljevi, područja djelovanja i djelatnosti Kluba

Članak 10.

Ciljevi Kluba su:

* promicanje pedagogije kao struke;
* zaštita standarda i socijalnog statusa članova studenata Kluba i svih studenata Odsjeka za pedagogiju;
* zastupanje i djelatnosti za ostvarivanje obrazovnih, društvenih, kulturnih i drugih interesa članova Udruge i studenata Odsjeka za pedagogiju Filozofskog fakulteta Sveučilišta u Zagrebu;
* sudjelovanje u radu Odsjeka za pedagogiju Filozofskog fakulteta Sveučilišta u Zagrebu;
* sudjelovanje u radu Filozofskog fakulteta Sveučilišta u Zagrebu;
* povezivanje članova Udruge s drugim studentskim udrugama, udrugama mladih i drugim organizacijama na Fakultetu, Sveučilištu i šire, u Hrvatskoj i u svijetu;
* promicanje, razvitak i unapređenje akademskog, istraživačkog i znanstvenog događaja unutar i izvan okvira Filozofskog fakulteta;
* utjecanje na kvalitetu studija te na puno poštivanje studentskih prava i sloboda;
* doprinos razvoju modernog i autonomnog Sveučilišta;
* doprinos ostvarivanu modernog, slobodnog, demokratskog, pluralnog, interkulturnog, tolerantnog, socijalno pravednog i nenasilnog društva;

Članak 11.

Područje djelovanja Kluba sukladno ciljevima je obrazovanje, znanost i istraživanje.

Članak 12.

U svrhu ostvarenja svojih ciljeva Klub obavlja sljedeće djelatnosti:

* pružanje podrške studentima pedagogije u ostvarivanju njihovih prava u vidu informiranja o stipendijama, stručnoj praksi, skupovima, kongresima i drugim događanjima iz područja pedagogije, savjetovanja i osiguravanjem materijala vezanih uz studij pedagogije, u skladu s ciljevima i djelatnostima udruge;
* poticanje znanstveno-istraživačkog rada i strukovnog usavršavanja studenata Filozofskog fakulteta organizacijom tribina, radionica, konferencija, simpozija, skupova, seminara i ostalih stručnih događanja;
* organiziranje prigodnih kulturno-umjetničkih, sportskih i drugih programa;
* organiziranje stručnih izleta i putovanja, sukladno posebnim propisima;
* izdavanje publikacija, periodika, audio-vizualnih zapisa i drugih promotivnih materijala u skladu s ciljevima i djelatnostima Kluba;
* poticanje studenata pedagogije na volontiranje i organiziranje dobrotvornih akcija
* povezivanje i suradnja sa srodnim studentskim organizacijama, institucijama i ustanovama te drugim nevladinim i studentskim udrugama, kako u Hrvatskoj tako i u svijetu.

Članstvo

Članak 13.

Članovi u Klubu dijele se po statusu članstva na:

* Redovne članove Kluba
* Prijatelje Kluba

Redovnim članom Kluba mogu postati studenti Odsjeka za pedagogiju Filozofskog fakulteta u Zagrebu. Redovnim članom kluba postaje se upisom u popis članova Kluba i plaćanjem članarine u visini koju odredi Skupština o čemu brigu vodi Tajnik kluba. Redovni članovi Kluba sudjeluju u radu Kluba, imaju pravo glasa u Skupštini te mogu birati i biti birani u tijela Kluba.

Prijateljem Kluba može postati svaka pravna ili fizička osoba. Prijateljem kluba postaje se upisom u popis članova Kluba o čemu brigu vodi Tajnik kluba. Prijatelji Kluba sudjeluju u radu Kluba, no nemaju pravo glasa u Skupštini te nemaju pravo birati i biti birani u tijela Kluba. Prijatelji Kluba ne plaćaju članarinu.

Članak 14.

Popis članova vodi Tajnik kluba. Popis članova se vodi elektronički i sadrži podatke o:

* imenu i prezimenu članova;
* osobnom identifikacijskom broju (OIB) članova;
* datumu rođenja članova;
* datumu pristupanja članova Klubu;
* broju mobitela i e-mail adresi članova;
* kategoriji članstva članova
* datumu prestanka članstva;

Popis članova dostupan je na uvid svim članovima te nadležnim tijelima na njihov zahtjev.

Članak 15.

Odluku o postojanju, visini te promjeni visine članarine donosi Skupština na prijedlog Predsjedništva.

Predsjedništvo može predložiti da članarinu ne moraju plaćati neki redovni članovi ukoliko je to u skladu sa ciljevima i djelatnostima Kluba, o čemu konačnu odluku donosi Skupština.

Članak 16.

Prava i obveze redovnih članova Kluba su:

* aktivno sudjelovati u planiranju rada Kluba;
* aktivno sudjelovati u provedbi aktivnosti i nadzoru rada Klubu;
* poštivati odredbe zakona i ovog Statuta u obavljanju djelatnosti Kluba;
* poštovati odredbe i akte tijela Kluba;
* u Klubu na Skupštini birati i biti biran u sva tijela Kluba;
* tražiti pomoć u ostvarivanju svojih prava iz područja djelovanja Kluba;
* biti informiran o radu Kluba,
* svojim djelovanjem štititi interese, ugled i čast Kluba,
* plaćati članarinu prema odluci Skupštine Kluba.

Prava i obaveze članova prijatelja Kluba:

* aktivno sudjelovati u planiranju rada Kluba;
* aktivno sudjelovati u provedbi aktivnosti;
* poštivati odredbe zakona i ovog Statuta u obavljanju djelatnosti Kluba;
* poštovati odredbe i akte tijela Kluba;
* tražiti pomoć u ostvarivanju svojih prava iz područja djelovanja Kluba;
* biti informiran o radu Kluba,
* svojim djelovanjem štititi interese, ugled i čast Kluba.

Članak 17.

Članstvo u Klubu prestaje:

* dobrovoljnim istupanjem iz Kluba;
* neredovitim plaćanjem članarine, utvrđene po odluci Skupštine;
* prema odluci Predsjedništva o isključenju zbog djelovanja protivno načelima i ciljevima Kluba definiranih ovim Statutom.

Odluku o dobrovoljnom istupanju iz članstva u Kluba potrebno je podnijeti u pismenom obliku, na Skupštini, uz obrazloženje odluke.

Članak 18.

Članovi Kluba preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Kluba.

Članovi Kluba stegovno odgovaraju za povredu članskih obveza i odgovornosti:

* kršenje zakonskih i drugih obveza u svezi djelovanja Kluba;
* nepoštivanje ovoga Statuta i drugih akata Kluba;
* nepoštivanje odluka tijela Kluba;
* neizvršavanje preuzetih obveza;
* nesavjesno izvršavanje obveza zbog čega je nastala materijalna šteta Klubu;
* nesavjesno ili nezakonito raspolaganja imovinom Kluba;
* narušavanje ugleda Kluba.

Članak 19.

Stegovna odgovornost članova Kluba utvrđuje se u stegovnom postupku.

Stegovni postupak može pokrenuti bilo koji član Kluba.

Nadzorni odbor vodi stegovni postupak i predlaže stegovne mjere Predsjedništvu. Predsjedništvo donosi odluku o stegovnoj mjeri i obavještava sve članove Kluba na primjeren način koji je u skladu s ovim Statutom.

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede i šteta nastala za Klub.

Članak 20.

Za utvrđenu povredu članskih obveza i odgovornosti mogu se izreći sljedeće stegovne mjere:

* upozorenje;
* opomena prije isključenja;
* isključenje.

Članak 21.

Član Kluba kojem je izrečena stegovna mjera isključenja ima pravo u roku od petnaest dana, računajući od dana dostave odluke, podnijeti žalbu Skupštini. Odluka skupštine o žalbi je konačna.

Ustrojstvo

Članak 22.

Klub predstavljaju Predsjednik i Zamjenik predsjednika, a zastupaju ga Predsjednik i Tajnik.

Članak 23.

Klub može osnivati radna tijela potrebna za ostvarivanje ciljeva Kluba u skladu sa Statutom.

Odluku o formiranju odbora, povjerenstava i radnih grupa donosi Predsjedništvo, ovisno o danoj potrebi, te se u njoj utvrđuje sastav tijela, ciljevi osnivanja, prava i obveze tijela i članova tijela te vrijeme na koje se tijelo osniva.

Članak 24.

Odbori, povjerenstva i radne grupe Kluba rade i djeluju u skladu s ovim Statutom i drugim aktima Kluba.

Članak 25.

Odluku o udruživanju Kluba s drugim udrugama te o udruživanju u više oblike organiziranja (saveze udruga, zajednice, mreže, međunarodna udruženja udruga) donosi Skupština.

Tijela Kluba

Članak 26.

Članovi Kluba upravljaju Klubom neposredno na Skupštini Kluba i putem izabranih predstavnika u drugim tijelima Kluba.

Članak 27.

Tijela Kluba su:

* Skupština Kluba;
* Predsjednik;
* Zamjenik predsjednika;
* Tajnik;
* Predsjedništvo Kluba;
* Nadzorni odbor.

Skupština Kluba

Članak 28.

Skupština je najviše tijelo Kluba.

Članovi Skupštine su svi poslovno sposobni redovni članovi Kluba.

Članak 29.

Skupština:

* utvrđuje politiku rada Udruge,
* usvaja statut Udruge i njegove izmjene i dopune,
* usvaja plan rada i financijski plan za sljedeću kalendarsku godinu i izviješće o radu za prethodnu kalendarsku godinu,
* usvaja godišnje financijsko izviješće,
* donosi druge akte i odluke važne za rad Udruge,
* odlučuje o promjeni ciljeva i djelatnosti,
* odlučuje o udruživanju u saveze, zajednice, mreže i druge oblike povezivanja udruga,
* bira i razrješava predsjednika, zamjenika predsjednika i tajnika,
* bira i razrješava članove Predsjedništva i Nadzornog odbora,
* imenuje i opoziva likvidatora Udruge,
* daje smjernice za rad Udruge, nadležna je za rješavanje sporova i sukoba unutar Udruge,
* odlučuje o žalbama članova na odluke o isključenju iz Udruge,
* odlučuje o prestanku rada Udruge i raspodjeli preostale imovine Udruge,
* donosi odluku o statusnim promjenama (pripajanju, spajanju i podjeli Udruge),
* odlučuje i o drugim pitanjima za koja statutom nije utvrđena nadležnost drugih tijela Udruge.

Članak 30.

Sjednica Skupštine može biti redovita, izborna i izvanredna.

Redovita sjednica Skupštine obavezno se održava minimalno jednom godišnje: unutar prvog mjeseca akademske godine.

Izborne sjednice održavaju se unutar akademske godine ovisno o odluci Skupštine koja se donosi na redovitoj sjednici, ovisno o planu rada Kluba za semestar.

Članak 31.

Sjednice Kluba saziva Predsjednik Kluba.

Izvanredno zasjedanje Skupštine Predsjednik Kluba dužan je sazvati na zahtjev članova Predsjedništva, Nadzornog odbora ili 1/3 svih članova Kluba.

U zahtjevu za sazivanje Skupštine predlagatelji su dužani predložiti dnevni red.

Ukoliko Predsjednik Kluba ne sazove sjednicu Skupštine u roku od 30 dana od dana primitka zahtjeva, sjednicu Skupštine može sazvati sam predlagatelj te tada odluka treba sadržavati prijedlog dnevnog reda, te dan i mjesto održavanja sjednice Skupštine.

Na izvanrednoj sjednici Skupština odlučuje samo o onim pitanjima zbog kojih je Skupština sazvana.

Članak 32.

Sjednice Skupštine vodi Predsjednik Kluba.

U odsutnosti Predsjednika, sjednice Skupštine vodi Zamjenik predsjednika.

U odsutnosti Predsjednika i Zamjenika predsjednika Skupština će na početku sjednice javnim glasovanjem odrediti osobu koja predsjedava sjednicom.

Članak 33.

U slučaju isteka mandata tijelima Kluba sjednicu Kluba saziva zadnja osoba ovlaštena za zastupanje upisana u Registar udruga ili 3 člana Kluba koji su upisani u popis članova prije isteka mandata tijelima Kluba.

Članak 34.

Skupština može valjano odlučivati ako sjednici prisustvuje najmanje 1/3 članova Skupštine.

Glasovanje na sjednicama Skupštine u pravilu je javno, a u iznimnim slučajevima može biti i tajno. O tajnosti glasovanja odluku donosi Skupština.

Odluke Skupština donosi natpolovičnom većinom glasova prisutnih članova Skupštine, ako Statutom nije određena posebna većina.

O radu sjednice vodi se zapisnik kojeg potpisuje zapisničar te koji se trajno čuva u arhivi.

Predsjedništvo

Članak 35.

Predsjedništvo Kluba je izvršno tijelo Kluba i sastoji se od tri člana, s mandatom u trajanju jedne godine.

Članak 36.

Predsjedništvo čine predsjednik, zamjenik predsjednika i tajnik.

Članak 37.

U slučaju prestanka dužnosti pojedinog člana Predsjedništva prije isteka mandata na koji je izabran, Skupština izabire novog člana Predsjedništva čiji mandat traje do isteka mandata njegovog prethodnika.

Članak 38.

Predsjedništvo Kluba:

* donosi akte iz svog djelokruga u skladu sa Statutom;
* priprema sjednice Skupštine;
* upravlja imovinom Udruge;
* donosi odluku o isključenju člana;
* vodi cjelokupnu aktivnost Kluba između dvije sjednice Skupštine;
* donosi odluke i zaključke te usvaja potrebne dokumente;
* donosi prijedlog izmjena i dopuna Statuta;
* obavlja i druge poslove utvrđene zakonom, ovim Statutom i drugim aktima Kluba.

Članak 39.

Predsjedništvo odluke donosi na svojim sjednicama koje se održavaju po potrebi i to jednoglasno.

Predsjednik

Članak 40.

Predsjednik Kluba istovremeno je i Predsjednik Skupštine Kluba.

Predsjednik Kluba:

* zastupa Klub;
* predstavlja Klub;
* pokreće raspravu o određenim pitanjima iz djelokruga Skupštine i Predsjedništva;
* sklapa ugovore i poduzima pravne radnje u ime i za račun Udruge,
* dostavlja zapisnik s redovne sjednice Skupštine nadležnom uredu koji vodi registar udruga,
* brine se o upoznavanju javnosti s radom Skupštine i njegovih tijela;
* rukovodi radom Skupštine i Predsjedništva;
* obavlja i druge poslove utvrđene zakonom, ovim Statutom i drugim aktima Kluba.

Predsjednik Kluba za svoj je rad odgovoran Skupštini.

Zamjenik predsjednika

Članak 41.

U slučaju odsutnosti ili spriječenosti, Predsjednika u svim poslovima zamjenjuje Zamjenik predsjednika.

Zamjenik predsjednika obavlja i druge poslove određene ovim Statutom i drugim aktima Kluba.

Zamjenik predsjednika Kluba za svoj je rad odgovoran Skupštini.

Tajnik

Članak 42.

Tajnik Kluba:

* organizira i odgovoran je za stručno-administrativne i financijske poslove;
* vodi popis članova;
* vodi knjigu blagajne;
* podnosi izvještaj o financijskom poslovanju Skupštini Kluba;
* obavlja i druge poslove utvrđene ovim Statutom i drugim aktima Kluba.

Tajnik Kluba za svoj je rad odgovoran Skupštini.

Nadzorni odbor

Članak 43.

Nadzorni odbor je kontrolno tijelo koje nadzire i prati rad svih tijela Kluba, financijsko i materijalno poslovanje Kluba te se brine o poštivanju Statuta i ostalih važećih propisa.

O uočenim nepravilnostima u radu nekog tijela Nadzorni odbor izvještava članove tog tijela i Skupštinu, a ukoliko sporno tijelo ne ukloni nepravilnosti u svom djelokrugu, Nadzorni odbor izvijestit će nadležno tijelo državne uprave.

Članak 44.

Nadzorni odbor čine tri člana koje bira Skupština na redovitoj sjednici Skupštine, s mandatom od jedne godine.

Član Nadzornog odbora ne može istovremeno biti i član Predsjedništva Kluba.

Nadzorni odbor odluke donosi na svojim sjednicama koje se održavaju po potrebi i to natpolovičnom većinom glasova svih članova Nadzornog odbora.

Članak 45.

Ista osoba može biti više puta birana u Predsjedništvo ili Nadzorni odbor Kluba.

Osoba može biti razriješena dužnosti i prije isteka mandata s tim da odluku o razrješenju donosi tijelo koje je osobu i izabralo.

Materijalno-financijsko poslovanje

Članak 46.

Imovinu Kluba čine novčana sredstva koju je Klub stekao uplatom članarina, dobrovoljnim prilozima i darovima, novčana sredstva koja Klub stekne obavljanjem djelatnosti kojima se ostvaruju ciljevi, financiranjem programa i projekata Kluba iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, druga novčana sredstva stečena u skladu sa zakonom, te njezine nepokretne i pokretne stvari, i druga imovinska prava.

Članak 47.

Klub raspolaže svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom.

O raspolaganju imovinom odlučuje Predsjedništvo.

Članak 48.

Financijsko-materijalne poslove vrši i za njih je odgovoran Tajnik Kluba.

Javnost rada

Članak 49.

Rad Kluba je javan.

Javnost djelovanja Kluba osigurava se:

* pravovremenim i kvalitetnim izvještavanjem članova o radu Kluba na sjednicama Skupštine,
* javnošću sjednica tijela Kluba, osim iznimno, kada su sjednice zatvorene za javnost;
* korištenjem informacijsko-komunikacijskih tehnologija (internetske stranice, društvene mreže i sl.);
* javnim priopćavanjem,
* na druge odgovarajuće načine.

U svrhu potpunije obaviještenosti javnosti i članstva, Klub može izdavati periodične obavijesti, biltene, časopise i drugo.

Prestanak rada Kluba

Članak 50.

Klub prestaje s radom:

* odlukom Skupštine Kluba o prestanku Kluba,
* odlukom Skupštine Kluba o pripajanju drugoj udruzi, spajanju s drugom udrugom, podjelom udruge razdvajanjem,
* u drugim slučajevima predviđenim Zakonom.

Odluke Skupštine Kluba iz prethodnog stavka donose se dvotrećinskom većinom svih članova Kluba.

Članak 51.

Likvidatora imenuje i opoziva Skupština Kluba.

Likvidator zastupa Klub u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje Kluba do okončanja postupka likvidacije i brisanja Kluba iz registra udruga.

Članak 52.

U slučaju prestanka postojanja Udruge preostala imovina će pripasti udruzi, ustanovi ili zakladi koje imaju iste ili slične statutarne ciljeve, sukladno odluci Skupštine.

Prijelazne i završne odredbe

Članak 53.

Statut Kluba odnosno izmjene i dopune Kluba donosi Skupština natpolovičnom većinom glasova ukupnog broja članova prisutnih na sjednici Skupštine nakon provedene rasprave.

Članak 54.

Za tumačenje ovog Statuta nadležna je Skupština Kluba.

Za tumačenje drugih akata Kluba nadležno je Predsjedništvo Kluba.

Članak 55.

Ovaj Klub stupa na snagu danom donošenja na sjednici Skupštine Kluba.

U Zagrebu, 5. 4. 2018.

Predsjednica Kluba studenata pedagogije filozofskog fakulteta u Zagrebu:

Ana Bauer

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_